
Végrehajtó funkciók vizsgálata forenzikus elmemegfigyeltek és egészséges kontrollszemélyek körében

A szakirodalom szerint a forenzikus pszichiátriai betegek végrehajtó funkciói jelentős csökkenést mutatnak a pszichiátriai értelemben vett egészséges személyekhez képest, de ezek pszichiátriai diagnózisokkal való összefüggéseiről kevés adat áll rendelkezésre. Kutatásunk célja, hogy feltárja a forenzikus pszichiátriai betegek végrehajtó funkcióinak eltéréseit a diagnózisuk alapján, illetve azokat összehasonlítsa egészséges, kriminális magatartást nem mutató kontrollszemélyek teljesítményével.
Keresztmetszeti, klinikai vizsgálatunkban 114 fő vett részt (57 fő forenzikus pszichiátriai beteg és 57 fő illesztett kontrollszemély). A mintát nem, kor és iskolai végzettség alapján illesztettük. A vizsgálat a Semmelweis Egyetem Pszichiátriai és Pszichoterápiás Klinikájának Forenzikus munkacsoportján belül zajlott. A végrehajtó funkciók vizsgálatához a Trail Making A és B, a Wisconsin Kártyaszortírozási Teszt, a Stroop teszt, valamint a forenzikus betegek esetében a Magyar Wechsler Intelligencia Teszt (MAWI) került alkalmazásra.
Eredményeink szerint a szkizofrénia spektrumzavarban szenvedő bűnelkövetők váltási képessége csökkent értéket mutatott a B klaszteres személyiségzavaros bűnelkövetőkhöz képest. Ugyanakkor a B klaszteres személyiségzavaros bűnelkövetőknél a gátlási funkciók alacsonyabb szintje figyelhető meg. Az egészséges kontrollszemélyek szignifikánsan jobban teljesítettek a legtöbb végrehajtó funkció teszten a forenzikus elmemegfigyeltekhez képest.
Eredményeink alapján a forenzikus pszichiátriai betegek végrehajtó funkciói számos területen alulmaradnak az egészséges kontrollszemélyekéhez képest, és ezek az eltérések a pszichiátriai diagnózistól függően változnak. További kutatások szükségesek a neuropszichológiai sajátosságok mélyebb megértéséhez, hogy hatékony fejlesztési programokkal támogatható legyen a bűnismétlés megelőzése.
2024 januárja óta forenzikus elmemegfigyeltek diagnosztikai célú vizsgálata során a végrehajtó funkció tesztek felvételében, kiértékelésében veszek részt. Gyűjtöttem és rendszereztem a 2016 óta vizsgált esetek adatait, adattáblát állítottam össze az adatelemzéshez. Részt vettem a bővített mintán való kutatás etikai engedélyek összeállításában, valamint további tesztfelvételekben. Emellett munkám során részletes szakirodalmi adatgyűjtést és adatelemzést végeztem a kutatás előrehaladása érdekében.



